**ΕΝΗΜΕΡΩΤΙΚΗ ΕΠΙΣΤΟΛΗ ΠΡΟΣ ΤΟΥΣ ΓΟΝΕΙΣ**

Αγαπητοί γονείς,

Το Μουσικό Γυμνάσιο Λιβαδειάς με έδρα τον Άγιο Γεώργιο, ιδρύθηκε το 2017 και ήδη έχει κλείσει 2 χρόνια λειτουργίας του, προσφέροντας την ευκαιρία για μουσικές σπουδές σε μαθητές Γυμνασίου και στη συνέχεια Λυκείου, συμβάλλοντας στην πολιτιστική πρόοδο της κοινωνίας, με συναυλίες και μουσικά δρώμενα, ενώ συμμετέχει ενεργά και σε ποικίλα προγράμματα, Ευρωπαϊκά, Erasmus, περιβαλλοντικά κλπ.

Διαφέρει από τα άλλα σχολεία ως προς το πρόγραμμα σπουδών, το περιβάλλον, τις παροχές, το ύφος, τις προοπτικές.

1. Είναι ένα σχολείο στο οποίο οι μαθητές διδάσκονται όλα τα μαθήματα του Γυμνασίου, παράλληλα με ποικίλα μουσικά μαθήματα.

Συγκεκριμένα οι μαθητές διδάσκονται:

α) Ευρωπαϊκή μουσική, θεωρία και πράξη. Βυζαντινή μουσική, χορωδία, ιστορία μουσικής, μορφολογία, dictee, αρμονία.

β) Μουσικά όργανα, όπως ταμπουρά και πιάνο (υποχρεωτικά μουσικά όργανα), καθώς και μουσικά όργανα όπως κιθάρα, φλάουτο, βιολί(παραδοσιακό και κλασσικό, τρομπέτα, κρουστά και άλλα, ανάλογα με την επιλογή του κάθε μαθητή.

γ) Συμμετέχουν σε μουσικά σύνολα Ευρωπαϊκής και παραδοσιακής μουσικής, σύνολα θεάτρου και μουσικών οργάνων.

2. Τα τμήματα είναι ολιγομελή. Σύμφωνα με το νόμο στα μουσικά σχολεία, ο ανώτερος επιτρεπτός αριθμός μαθητών είναι 24.

3. Τα ατομικά μαθήματα διεξάγονται σε ηχομονωμένα στούντιο.

4. Στους μαθητές εξασφαλίζεται δωρεάν μεταφορά από τον τόπο διαμονής τους στο σχολείο, με λεωφορεία και ταξί.

5. Επιπλέον οι μαθητές μας σιτίζονται δωρεάν με ολοκληρωμένο γεύμα κάθε μέρα.

6. Το σχολείο μας δεν απευθύνεται μόνο στους μαθητές που επιθυμούν να ασχοληθούν μελλοντικά με τη μουσική, αλλά σε όλους. Για το λόγο αυτό, τον Ιούνιο κάθε σχολικού έτους διεξάγονται εξετάσεις επιλογής, με βασικό κριτήριο τις έμφυτες μουσικές δεξιότητες – ικανότητες και δεν προϋποθέτουν την φοίτηση σε κάποιο ωδείο.

7. Οι μαθητές μας συμμετέχουν στις πανελλαδικές εξετάσεις της Γ λυκείου, όπως όλοι οι μαθητές.

8. Καλλιεργείται το ομαδικό πνεύμα και η συνεργασία, αφού οι μαθητές συμμετέχουν σε μουσικά σύνολα και προετοιμάζονται για τις εκδηλώσεις του σχολείου.

9. Οι μαθητές των μουσικών σχολείων εφοδιάζονται με στέρεες γνώσεις και χάρη στην ποικιλία και τις εκδηλώσεις, αποκτούν την ανάλογη εμπειρία, με αποτέλεσμα να διεκδικούν με αξιώσεις την εισαγωγή τους σε μουσικές σχολές, αλλά και σε οποιαδήποτε άλλη σχολή της τριτοβάθμιας εκπαίδευσης.

**Αν κάποιος μαθητής επιθυμεί να φοιτήσει στο Μουσικό Γυμνάσιο Λιβαδειάς, πρέπει ο κηδεμόνας του να υποβάλει αίτηση συμμετοχής στις εξετάσεις επιλογής.**

**Οι αιτήσεις συμμετοχής θα υποβάλλονται ηλεκτρονικά  στο Μουσικό Γυμνάσιο Λιβαδειάς από 4 έως 29 Μαΐου 2020.**

Τηλέφωνο επικοινωνίας: **22610-44117**

Email: mail@gym-mous-livad.voi.sch.gr

<https://blogs.sch.gr/gymmousliv/>

Στην ιστοσελίδα του Σχολείου θα βρείτε την αίτηση συμμετοχής

Η Διευθύντρια

Κοροπούλη Παρασκευή